# Demo les 2025 – Vprašanja in odgovori

1. Vezano na prejeto obvestilo bi vas prosili za pojasnilo ali so do sofinanciranja upravičene tudi rekonstrukcije oz delne obnove objektov?

Odgovor na vaše vprašanje je pritrdilen, saj je namen javnega poziva promocija lesene gradnje, ki v skladu s 3. členom Gradbenega zakona obsega tudi rekonstrukcijo in delno obnovo objektov.

2. Ali se načrtujejo sorodni razpisi tudi v letu 2026, glede na to, da so bili objavljeni že v letu 2024 in ponovno letos?

Predvidoma da, odvisno od razpoložljivosti sredstev Gozdnega sklada.

3. Od kdaj dalje so upravičeni stroški za že pridobljeno projektno dokumentacijo?

Obdobje upravičenih stroškov se prične 5. 3. 2025 (7. točka javnega poziva).

4. Če bomo na razpisu uspešni, ali morajo biti vsi stroški (in plačila) izvedeni do konca novembra 2025, da bomo sploh lahko uveljavljali sofinancerski delež v višini med 100.00 in 200.000 EUR?

Do konca novembra 2025 (21. 11. 2025) morajo biti plačani tisti stroški, ki jih boste uveljavljali v okviru projekta (seveda morajo spadati v kategorijo upravičenih stroškov glede na besedilo javnega poziva – 8. točka).

5. Ali je možno uveljavljati stroške iz tega razpisa tudi v letu 2026?

Ne, vsi stroški projekta, ki so upravičeni do sofinanciranja, so vezani na obdobje upravičenosti, torej od 5. 3. 2025 do 21. 11. 2025.

6. Ali mora biti objekt zaključen do konca leta 2025?

Ne, vendar pa mora biti iz vloge razvidno, kdaj bo projekt zaključen (časovnica celotnega projekta).

7. Javni zavod za turizem ima z Občino A,  ki je ena izmed soustanoviteljic zavoda, sklenjeno pogodbo o upravljanju nepremičnin. Poleti 2024 je Občina A objavila javno naročilo za gradnjo novega objekta, septembra 2024 pa je bila sklenjena gradbena pogodba, katere naročnik je Občina A,  prevzemnik dolga pa smo Javni zavod za turizem. V priponki pošiljam gradbeno pogodbo. Ali smo zaradi vseh teh dejstev, Javni zavod za turizem, lahko prijavitelji na javni poziv Demo les 2025? Občina A tega projekta ne more vključit v svoj NRP, zato ne more biti prijavitelj na poziv.

V Javnem pozivu DEMO LES 2025 je v 5. poglavju (Pogoji za kandidiranje na javnem pozivu) opredeljeno sledeče:

-              11. točka:  »V kolikor je prijavitelj obvezan, mora biti projekt ustrezno opredeljen v veljavnem aktu o proračunu prijavitelja, in sicer v načrtu razvojnih programov (v nadaljnjem besedilu: NRP). Naziv projekta, zneski in viri financiranja morajo biti v investicijskem dokumentu, v obrazcih vloge in v NRP skladni.«

V skladu s tem pogojem mora prijavitelj izkazati, na kakšen način ima finančno v proračunu umeščen projekt gradnje.

-              16. točka:  »Prijavitelj mora imeti pravico graditi oziroma posegati v prostor v skladu z veljavno gradbeno zakonodajo.«

V skladu s tem pogojem mora prijavitelj predložiti veljavno gradbeno dovoljenje, ki glasi nanj.

Informativno še navajamo, da je na podlagi 60. člena Gradbenega zakona (GZ-1) v času veljavnosti gradbenega dovoljenja dopustna sprememba investitorja, pri čemer je treba spremembo prijaviti pri upravnem organu. Novi investitor prevzame pravice in obveznosti dotedanjega investitorja.

Po pregledu priložene gradbene pogodbe smo bili pozorni tudi na drugi odstavek 6. člena predmetne pogodbe, ki določa, da je »rok za izvedbo oz. dokončanje vseh del 30. 5. 2025. Dokončana dela pomenijo, da je gradnja objekta zaključena, vključno z oddajo dokumentacije za pridobitev uporabnega dovoljenja.«

Ob tem bi vas želeli opozoriti na 9. točko že omenjenega 5. poglavja (Pogoji za kandidiranje na javnem pozivu), ki določa: »Projekti, za katere je prijavitelj do vključno dneva oddaje vloge že oddal vlogo za pridobitev uporabnega dovoljenja na pristojno upravno enoto, niso upravičeni do sofinanciranja (izjava).«

8. Ali se oplemenitene iverne plošče lahko upoštevajo v delež lesa ali lesenih tvoriv v pohištvu?

Oplemenitene iverne plošče se lahko upoštevajo v deležu lesa ali lesnih tvoriv v pohištvu. Ob tem je potrebna izjava projektanta ali proizvajalca, kolikšen je delež lesa ali lesnih tvoriv v teh oplemenitenih ploščah in posledično v celotni strukturi pohištva.

9. Ali je dovolj, da se vgradi le napravo za preverjanje prisotnosti CO2 v prostoru za pridobitev točk, ali je mišljeno da  se vgradi več tovrstnih naprav?

V merilih za izbor projektov (6. odstavek Javnega poziva DEMO LES 2025) je v 10. točki določena  vgradnja naprednih merilnih tehnologij v objekt, kot so na primer tipala merjenja vlage v materialu, vlažnosti v prostoru, tipala za zaznavo izliva vode, požara, prisotnosti CO2 v prostoru ter podobno, z javljalniki preseženih/kritičnih vrednosti oziroma alarmiranjem dogodka. Vgradnja naprednih merilnih tehnologij je našteta primeroma. Torej ni pogoja komulativnosti različnih naprednih merilnih tehnologij v objektu.

10. Ali so sredstva dodeljena po shemi »de minimis«?

Ne.